S-490/2021

Mál þetta var þingfest 13. apríl 2021 en dómtekið 15. september sama ár að lokinni aðalmeðferð. Málið er höfðað af lögreglustjóranum á höfuðborgarsvæðinu með ákæru útgefinni 2. mars 2021 á hendur ákærða T-x-x D-x-x M-x-x, kt. 000000- 0000, [...], fyrir umferðarlagabrot með því að hafa:

1. Fimmtudaginn 15. október 2020 ekið bifreiðinni [...] sviptur ökurétti um Reykjavíkurveg í Hafnarfirði, á bifreiðastæði við verslunina Mini Market, þar sem lögregla hafði afskipti af ákærða.

2. Þriðjudaginn 27. október 2020 ekið bifreiðinni [...] sviptur ökurétti um Drangahraun í Hafnarfirði, við Dalshraun, uns lögregla stöðvaði aksturinn.

Teljast brotin í báðum ákæruliðum varða við 1. mgr. 58. gr., sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar og til greiðslu alls sakarkostnaðar.

I.

Ákæruliður 1:

Samkvæmt frumskýrslu lögreglu urðu lögreglumann varir við bifreiðina [...] fyrir utan Mini Market á Reykjavíkurvegi í Hafnarfirði 15. október 2020. Óku þeir inn á bifreiðastæði við N1 og þá var bifreiðinni [...] bakkað út úr bifreiðastæði en síðan ekið snögglega aftur í stæðið og vél bifreiðarinnar stöðvuð. Þegar lögreglumenn komu að bifreiðinni var ákærði einn í henni og sat undir stýri. Neitaði hann að hafa ekið bifreiðinni en framvísaði pólsku ökuskírteini. Við athugun kom í ljós að ákærði var sviptur ökurétti og hann neitaði að skrifa undir vettvangsskýrslu.

Framburður ákærða og vitna fyrir dómi:

Ákærði kvaðst ekki hafa ekið bifreiðinni í umrætt sinn heldur hafi hann setið í henni fyrir utan pólsku búðina en vinur hans hafi ekið bifreiðinni þangað og verið inn í versluninni þegar lögreglan hafi komið. Ákærði kvaðst hafa setið fram í bifreiðinni en svaraði því ekki hvort hann hafi setið í ökumannsstæði eða ekki. Hann kvaðst hafa verið með pólsk ökuréttindi en lögreglan hafi tekið pólska ökuskírteinið hans. Ákærði kvaðst ekki hafa verið meðvitaður um að hann væri sviptur ökurétti.

Lögreglumaður nr.

[...] sagði að hann og lögreglumaður nr.

[...] hafi verið á akstri og séð

bifreiðina

[...] á bifreiðastæði og hafi ákærði verið undir stýri. Þeir hafi síðan séð þegar ákærði bakkaði út úr bifreiðastæðinu en þegar ákærði hafi séð lögregluna hafi hann keyrt snöggt aftur í stæðið. Ákærði hafi verið í ökumannssætinu og verið einn í bifreiðinni. Vitnið sagði að þeir hafi fylgst með bifreiðinni allt frá því þeir sáu hana og þar til þeir komu að ákærða í bifreiðinni. Ákærði hafi neitað því að hafa ekið bifreiðinni en hann hafi ekki nefnt hver hafi ekið henni.

Lögreglumaður nr.

[...] sagði að hann og lögreglumaður nr.

[...] hafi séð bifreiðina [...] í bifreiðastæði og ákærði hafi setið undir stýri hennar. Þeir hafi síðan séð hvar bifreiðinni hafi verið bakkað úr bifreiðastæðinu en síðan hafi ákærði lagt bifreiðinni aftur. Vitnið sagði að lögreglumennirnir hafi horft allan tímann á bifreiðina og ákærði hafi verið einn í henni. Vitnið sagði að ákærði hafi verið með pólskt ökuskírteini.

Vitnið, A, kvaðst hafa ekið bifreiðinni frá heimili ákærða og að pólsku búðinni. Vitnið hafi farið inn í verslunina en þegar það hafi komið út aftur hafi ákærði verið reiður vegna þess að lögreglan hafi tekið pólska ökuskírteinið. Vitnið taldi víst að það hefði tekið kveikjuláslyklana úr bifreiðinni þegar vitnið yfirgaf hana.

Ákæruliður 2:

Samkvæmt frumskýrslu lögreglu ók ákærði bifreiðinni

[...] um Drangahraun við dekkjasöluna í Hafnarfirði 27. október 2020 þar til lögreglan stöðvaði aksturinn. Ákærði viðurkenndi akstur en neitaði að skrifa undir vettvangsskýrslu.

Framburður ákærða og vitna fyrir dómi.

Ákærði kvaðst hafa setið við stýri bifreiðarinnar og ekið henni á einkalóð en honum væri heimilt að gera það. Hann hafi ekki ekið bifreiðinni á götu enda megi hann það ekki.

Lögreglumaður nr.

[...] lýsti því að hann og lögreglumaður nr.

[...] hafi séð bifreiðina [...] í akstri en þeir hafi þekkt bifreiðina vegna fyrri afskipta af ökumanni hennar. Bifreiðinni hafi verið ekið að dekkjasölu og þar hafi ákærði stigið út úr bifreiðinni. Hann hafi ætlað að ganga á brott, verið ósáttur við afskipti lögreglu og neitað að skrifa undir vettvangsskýrslu. Vitnið sagði að lögreglumennirnir hafi fylgst með bifreiðinni frá því þeir sáu hana fyrst og þar til ákærði steig út úr henni.

Lögreglumaður nr.

[...] lýsti því að hann og lögreglumaður nr.

[...] hafi séð bifreiðina [...] í akstri og fylgst með henni þar til henni hafi verið lagt. Ákærði, sem hafi ekið bifreiðinni, hafi þá stigið út úr henni en ekki viljað ræða við lögreglumennina þegar þeir hafi stöðvað för hans. Hann hafi einnig neitað að skrifa undir vettvangsskýrslu.

II.

Ákærði neitar sök samkvæmt ákærulið 1 en þeir lögreglumenn sem höfðu afskipti af ákærða í því tilviki hafa báðir fullyrt að ákærði hafi ekið bifreiðinni eins og lýst er í ákæru. Á vettvangi vakti ákærði ekki athygli á því að einhver annar en hann hafi verið ökumaður bifreiðarinnar og framburður vitnisins A hvað það varðar er að engu hafandi enda ekkert fram komið í málinu sem styður þann framburð. Með framburði lögreglumannanna, sem höfðu afskipti af ákærða í umrætt sinn, telst sannað að ákærði hafi ekið bifreiðinni [...] eins og lýst er í ákæru.

Ákærði hefur viðurkennt að hafa ekið bifreiðinni á einkalóð, sbr. ákærulið 2. En hann fullyrti að það væri honum heimilt en hann hafi ekki ekið bifreiðinni á götu. Báðir lögreglumennirnir sem höfðu afskipti af ákærða í umrætt sinn hafa lýst því að ákærði hafi ekið bifreiðinni [...] eins og lýst er í þessum ákærulið. Með játningu ákærða og framburði lögreglumannanna telst sannað að ákærði hafi gerst sekur um þá háttsemi sem lýst er í ákærulið 2.

Samkvæmt ofanrituðu telst sannað að ákærði, sem var sviptur ökurétti ævilangt 8. september 2020, hafi ekið bifreiðinni [...] eins og lýst er í báðum ákæruliðum og þar með gerst sekur um brot gegn 1. mgr. 58. gr. umferðarlaga nr. 77/2019. Ákærði hefur unnið sér til refsingar samkvæmt 1. mgr. 95. gr. laganna.

III.

Samkvæmt sakavottorði ákærða dags. 14. september 2021 nær sakarferill hans aftur til ársins 2011 og hefur hann m. a. fimm sinnum hlotið refsingu fyrir akstur sviptur ökurétti. Í maí 2011 gekkst ákærði undir sektargreiðslu og sviptingu ökuréttar fyrir ölvunarakstur og í nóvember sama ár var hann dæmdur til sektargreiðslu fyrir líkamsárás. Í mars 2012 gekkst ákærði undir sektargreiðslu fyrir akstur sviptur ökurétti og í janúar og í mars 2013 gekkst ákærði undir sektargreiðslu fyrir of hraðan akstur og akstur sviptur ökurétti í bæði skiptin. Í mars 2014 var ákærði dæmdur í 30 daga skilorðsbundið fangelsi fyrir líkamsárás og eignaspjöll. Í mars 2017 var ákærði dæmdur í tveggja mánaða skilorðsbundið fangelsi fyrir þjófnað, fíkniefnaakstur og akstur sviptur ökurétti en skilorðsdómurinn frá árinu 2014 var þá dæmdur upp. Í mars 2019 var ákærði dæmdur í þriggja mánaða fangelsi fyrir akstur sviptur ökurétti og þá var skilorðsdómurinn frá árinu 2017 dæmdur upp. Í september 2020 var ákærði dæmdur í sex mánaða fangelsi og sviptur ökurétti ævilangt fyrir ölvunarakstur og akstur sviptur ökurétti en um var að ræða hegningarauka. Loks var áritað sektarboð á ákærða í desember 2020 fyrir akstur án þess að endurnýja ökuskírteini.

Um er að ræða fjórðu ítrekun ákærða á akstri sviptur ökurétti og hann er því nú sakfelldur fyrir að aka sviptur ökurétti í fimmta skipti. Verður refsing hans ákveðin með hliðsjón af því. Brot ákærða eru framin áður en sektarboð var áritað á hann í desember 2020. Refsing ákærða verður því ákveðin með hliðsjón af 78. og 77. gr. almennra hegningarlaga nr. 19/1940. Með vísan til alls þessa þykir refsing ákærða hæfilega ákveðin fangelsi í fjóra mánuði og fimmtán daga. En með hliðsjón af sakarferli hans eru ekki skilyrði til þess að skilorðsbinda refsinguna.

Ákærði greiði málsvarnarlaun skipaðs verjanda síns, B-kk-ef J-kk-ef lögmanns, 300.000 kr. að meðtöldum virðisaukaskatti. Annan sakarkostnað leiddi ekki af málinu.

I-kk-nf T-kk-nf héraðsdómari kveður upp dóm þennan en hann tók við meðferð málsins 27. maí 2021 en hafði engin afskipti af því fyrir þann tíma.

Dómsorð:

Ákærði, T-x-x D-x-x M-x-x, sæti fangelsi í fjóra mánuði og fimmtán daga.

Ákærði greiði málsvarnarlaun verjanda síns, B-kk-ef J-kk-ef lögmanns, 3 00.000 kr.

I-kk-nf T-kk-nf